***II Profesionālās tālākizglītības programmas - 2.kvalifikācijas līmenis***

**Rokas lokmetinātājs (MMA)**

***Profesionālās darbības pamatuzdevumi***

Rokas lokmetinātājs (MMA - Manual Metal Arc) veic:

* manuālās metināšanas darbus, izmantojot rokas elektroinstrumentus un elektrolokmetināšanas iekārtas;
* atbilstoši tehniskajiem noteikumiem izgatavo metālizstrādājumus un to konstrukcijas;
* veic montāžas, demontāžas un remonta darbus, izmantojot elektrolokmetināšanas iekārtas, materiālus un tehnoloģiskos paņēmienus.

***Darba apstākļi***

Rokas lokmetinātājs strādā ražošanas telpās paaugstinātas bīstamības apstākļos: darbs ar augsta spiediena iekārtām, paaugstināts trokšņu līmenis. Metināšanas procesā gaisā izdalās toksiskas vielas. Tāpēc metinātājs, strādājot slēgtā telpā, izmanto speciālus sejas aizsegus ar gaisa filtriem, vai arī darbavieta ir aprīkota ar spēcīgu dūmu nosūcēju. Metinātājs nēsā speciālu darba apģērbu, cimdus, zābakus un sejas aizsegu vai aizsargbrilles, stingri ievēro darba drošības un vides aizsardzības noteikumus.

Metinātājs parasti strādā astoņu stundu darba dienu, iespējams arī darbs maiņās pēc saskaņota grafika.

Uzsākt patstāvīgu darbu šajā profesijā var personas no 18 gadu vecuma.

***Darba iespējas***

Rokas lokmetinātājs (MMA) strādā metālapstrādes un mašīnbūves un citu nozaru uzņēmumos, kuros tiek veikti lokmetināšanas darbi. Lokmetinātājs var būt pašnodarbināta persona vai individuālais komersants.

***Profesionāli svarīgas īpašības un prasmes:***

* izturība (fiziska slodze);
* precizitāte, uzmanība;
* laba līdzsvara izjūta un kustību koordinācija;
* prasme pieņemt lēmumu un risināt problēmas;
* spēja lasīt un saprast tehnoloģisko dokumentāciju, metināšanas procesa specifikāciju (WPS - Welding Process Specification);
* spēja sekot līdzi jaunākajām tehnoloģijām metālu metināšanas jomā;
* prasme vizuāli novērtēt metinātas šuves un labot šuvju defektus;
* prasme noteikt metāla grupu, izvēlēties elektrodus atbilstoši veicamajam uzdevumam.

Darba uzdevuma ietvaros metinātājs sadarbojas ar citiem darbiniekiem, strādājot komandā, tāpēc svarīgas ir arī saskarsmes prasmes.